
КРИВИЧНО ДЈЕЛО ДАВАЊE ЛАжНОГ ИСКАЗА(

До сада је објавио рад под називом „Неодређеност појединих појмова законског описа кривичног дјела несавјесног рада у служби“ у научном, стручном и информативном часопису Избор судске праксе, број 6/12, Београд и научни чланак „Кажњавање за припремне радње – изузетак или правило“ у часопису Значење, број 71/13, Добој.

КРИВИЧНО ДЈЕЛО ДАВАЊE ЛАжНОГ ИСКАЗА

Апстракт

  У већини савремених кривичних законa предвиђена је кривичноправна заштита правосуђа, као и других органа који рјешавају у управном, прекршајном , дисциплинском или другом законом прописаном поступку. Друштво има интерес да одлуке правосудних тијела и других органа буду засноване на правилно утврђеном чињеничном стању, што је немогуће постићи ако лица која учествују у поступку свјесно исказују неистину.

 Правни значај и сложена природа ове инкриминације захтјева ефикасне мјере државних чинилаца у циљу сузбијања друштвене штетности лажног исказа и утврђивање кривичне одговрности његових учинилаца. 
Кључне ријечи: лажни исказ, штетност исказа, законом прописан поступак, лица која свјесно исказују неистину, кривична одговорност.

PERJURY AS A CRIMINAL OFFENSE

Abstrast

  The majority of the contemporary criminal laws provides for criminal-law protection of judiciary and other entities dealing with the administrative, offense, disciplinary or other proceedings prescribed by law. The society has an interest in having the decisions of judicial and other entities based on properly established facts, which is impossible to achieve if persons involved in the proceeding willfully states an untruth.

The legal importance and complex nature of this incrimination requires efficient measures of the government factors in order to prevent the adverse effects of false testimony for the society and determine the criminal liability of its offenders.

Keywords: false testimony, adversity of the testimony, procedure prescribed by law, persons who knowingly state an untruth, criminal liability.

УВОД

Кривично дјело давање лажног исказа изузетног је друштвеног значаја с обзиром да ова инкриминација има за циљ сузбијање понашања којима се омета правилно и истинито утврђивање чињеница у поступцима пред судом и другим државним органима. Давањем лажног исказа од стране одређених лица угрожава се процес откривања истине који је најважнији за доношење правилне и законите одлуке. Инкриминисањем давања лажног исказа у судском поступку штити се правосуђе и његови органи од ометања у исправном, економичном и праведном раду (Јоцић, 1980, стр. 25). Давање лажног исказа у парничном, ванпарничном, извршном, прекршајном, управном или другом законом прописаном поступку инкриминисано је скоро на идентичан начин у Кривичном законику Републике Србије и кривичним законима који се примјењују на територији Босне и Херцеговине у оквиру посебне главе под називом "Кривична дјела против правосуђа".
Међутим, ово кривично дјело није усмјерено само против правосуђа него и против правилног функционисања управних, прекршајних и дисциплинских органa због чега држава мора осигурати њихово законито и несметано дјеловање ради обезбјеђивања функционисања правног система у цјелини. У поступку давања лажног исказа сама радња се сматра кривичним дјелом, што не значи да се таквом инкриминацијом не штити одређено добро, с тим што је заштита тог добра или интереса помјерена на моменат предузимања одређене радње. У првом дијелу рада осврнули смо се на законски опис кривичног дјела давања лажног исказа као и на радњу извршења овог кривичног дјела, уз појашњење облика у којима се лажни исказ даје и довршености његове радње извршења. Средишњи дио рада посветили смо процесном својству лица која се могу појавити као извршиоци овог кривичног дјела, док је кривична одговорност учинилаца у поступцима у којима се ово кривично дјело може учинити обрађена у завршном дијелу рада. 

ЗАКОНСКИ ОПИС КРИВИЧНОГ ДЈЕЛА
У Кривичном закону Републике Српске, (Кривични закон Републике Српске, 2013, чл. 365.) прописана су четири облика овог кривичног дјела: давање лажног исказа од свједока, вјештака, преводиоца или тумача пред судом, у прекршајном, дисциплинском, управном или другом законом прописаном поступку; давање лажног исказа од странке приликом извођења доказа саслушањем странака у судском или управном поступку уколико је на том исказу заснована донесена одлука; давање лажног исказа у кривичном поступку и давање лажног исказа у кривичном поступку у коме су наступиле  особито тешке посљедице за окривљеног.

Прва два облика представљају основне облике кривичног дјела давања лажног исказа, док преостала два облика кривичног дјела представљају два тежа или квалификована облика. У петом ставу законског описа кривичног дјела предвиђено је као могућност стварно кајање учиниоца које се испољава кроз благовремени добровољни опозив лажног исказа који омогућава блаже кажњавање или ослобађање од казне (Делић, 2002, стр. 419).
Заједничко обиљежје за све облике кривичног дјела давања лажног исказа је радња извршења која се састоји у давању лажног исказа, док се разлике односе на својство учесника у поступку који могу бити извршиоци кривичног дјела, врсте поступака у којима се лажни исказ даје и "посљедице" проузроковане давањем лажног исказа. Посљедица овог дјела није конститутивни елемент бића кривичног дјела, па је за постојање кривичног дјела не треба ни утврђивати. Дакле, ради се о дјелатносном кривичном дјелу код кога довршење радње извршења значи и довршење кривичног дјела. Уколико би  законодавац у овим случајевима захтијевао наступање неке посљедице као претпоставку за постојање кривичног дјела, таква се посљедица сматра објективним условом инкриминације а не саставним дијелом бића кривичног дјела (Атанацковић, 1995). Такав је случај са другим основним обликом кривичног дјела давањe лажног исказа.
Анализом наведеног дјела у кривичним законима који се примјењују на територији Босне и Херцеговине и Кривичног законика Републике Србије (Кривични законик Републике Србије, 2013, чл. 335.) утврдили  смо да је ово дјело у погледу субјеката који га могу извршити и облика у којима се може испољити на приближно идентичан начин регулисано у свим наведеним законима. Одређене специфичности уочили смо у различитом регулисању мјеста извршења кривичног дјела, односно врсте поступка у коме се лажни исказ даје, као и у погледу прописаних казни за учињено дјело. Наиме, основни облик овог кривичног дјела према кривичним законима Републике Српске и Републике Србије, у погледу мјеста извршења кривичног дјела, односи се на поступак пред судом, дисциплински, прекршајни, управни или други законом прописан поступак, док у осталим кривичним законима није предвиђено да се ово дјело може извршити у другом законском поступку, с тим да је у Кривичном закону Босне и Херцеговине (Кривични закон Босне и Херцеговине, 2010, чл. 235.) давање лажног исказа ограничено на поступке пред институцијама Босне и Херцеговине. 
Давање лажног исказа странке приликом извођења доказа саслушањем странака у  кривичним законима Републике Српске и Републике Србије предвиђено је у судском или управном поступку, док се у кривичним законима Босне и Херцеговине, Федерације Босне и Херцеговине (Кривични закон Федерације Босне и Херцеговине, 2011, чл. 348.) и Брчко Дистрикта Босне и Херцеговине (Кривични закон Брчко Дистрикта Босне и Херцеговине, 2013, чл. 342.) давање лажног исказа ограничава  на парнични и управни поступак.
РАДЊА ИЗВРШЕЊА КРИВИЧНОГ ДЈЕЛА

Из законског описа кривичног дјела давање лажног исказа произлази да се радња извршења састоји у давању лажног исказа (Делић, 2002, стр. 420). У процесноправном смислу, под исказом се подразумјева изјава настала као резултат саслушања коју је једно лице у својству процесног учесника дало у судском или другом правном поступку у циљу утврђивања правно релевантних чињеница (Делић, 2011, стр. 52). Лажни исказ се, по правилу, даје усмено, али може бити дат и у писаној форми ако је таква могућност предвиђена у закону, нпр. код нијемих свједока (Кокољ & Јовашевић, 2011, стр. 406). Свједок даје лажни исказ, вјештак лажно мишљење, преводилац  лажни превод, а тумач лажно тумачење изјаве неког лица. Лажни исказ може дати и странка приликом извођења доказа саслушањем странака у судском или управном поступку. Радња извршења кривичног дјела давања лажног исказа у основи је повреда процесних дужности  појединих субјеката који се могу јавити као учиниоци овог кривичног дјела (Делић, 2002, стр. 431).
За постојање кривичног дјела треба да је исказ објективно неистинит, односно да није у складу са стварношћу. Исказ који је објективно истинит, који одговара стварности, без обзира на субјективну страну дјела, не би могао довести до погрешне одлуке, па самим тим ни представљати кривично дјело против правосуђа (Срзентић & Лазаревић, 1995, стр. 749).
Облици давања лажног исказа

Давање лажаног исказа може се састојати у тврђењу да постоји чињеница која не постоји, затим да не постоји чињеница која постоји, у прећуткивању неке чињенице или у приказивању неке постојеће чињенице на начин који не одговара стварности. Дакле, све облике давања лажног исказа могли бисмо систематизовати у четири групе: потврђивање неистине; порицање истине; прећуткивање истине и приказивање неистине.

Потврђивање неистине састоји се у приказивању неистинитих чињеница као истинитих. Најчешће се потврђивање неистине своди на тврдње да постоји нека чињеница, околност или појава, иако она стварно не постоји, односно да се нешто догодило што се није догодило. Учинилац дјела код овог облика давања лажног исказа активан је,  неистина се може приказати као истина само чињењем.

Порицање истине састоји се у негирању истинитих догађаја, околности, појава и чињеница. За постојање овог облика лажног исказа одлучно је да се пориче нешто што има значај за предмет доказивања. Истина се може порицати оспоравањем или навођењем других околности, чињеница и појава којима би се  требала потврдити тачност порицања. Порицање истине могуће је извршити само чињењем.

Кривично дјело давања лажног исказа могуће је извршити и прећуткивањем. Прећуткивање постоји када се нека чињеница дјелимично исказује или дјелимично пропушта исказати, а значајна је за доношење одлуке. Овдје се радња огледа у пасивном држању учиниоца, односно у нечињењу које се испољава у свјесном прећуткивању битних чињеница које се односе на предмет доказивања (Јованчевић, 2011, стр. 350). Прећутане чињенице које су ирелевантне за рјешавање конкретне ствари не могу бити предмет кривичног дјела давање лажног исказа. Прећуткивање треба разликовати од ћутања, јер се из ћутања не може поуздано закључити о ставу онога који би требао да казује, нити да је неко ћутањем хтио да учини кривично дјело. 
Казивање неке постојеће чињенице на начин који не одговара стварности представља четврти облик давања лажног исказа. Неистина је изјава која је у супротности са стварношћу, али давалац изјаве није свјестан да постоји несагласност између његовог казивања и стварности. Појмови неистине и лажи нису синоними и не могу се замјењивати јер даваоцу неистине недостаје свијест о ваљаности исказаног. Исказ може бити лажан дјелимично или у цјелини. У теорији, а донекле и у судској пракси (Симовић & Тајић, 2007, стр. 819) прихваћено је готово јединствено становиште да исказ у погледу ирелевантних чињеница за одлучивање не представља друштвену опасност, јер се лажни исказ односи на чињенице које нису битне за доношење одлуке, па због тога не постоји кривично дјело давања лажног исказа. Према мишљењу професора Таховића, стварно друштвено опасан је само онај лажни исказ који може проузроковати погрешну одлуку (Таховић, 1947, стр. 381). Професор Стојановић истиче да не би било прихватљиво свако лажно приказивање било каквих чињеница сматрати лажним исказом у смислу овог кривичног дјела, јер је потребно да се лажни исказ односи на чињенице које могу бити од утицаја на одлуку (Стојановић & Перић, 2011, стр. 289). Сличног мишљења је и професор Бабић, који сматра да је за постојање кривичног дјела небитно да ли је исказ лажан у цјелини или дјелимично. Важно је само то да се исказ односи на чињенице које су значајне за судску одлуку (Бабић & Марковић, 2009, стр. 370).
Довршеност давања лажног исказа

Давање лажног исказа требало би посматрати као цјелину, из чега произлази да би лице које даје исказ могло мијењати свој исказ све док давање исказа као процесна радња није довршено. То значи да уколико лице у току давања исказа промијени првобитно лажно тврђење и на крају да истинит исказ, не би постојало кривично дјело (Стојановић & Перић, 2011, стр. 289). Већина аутора у Републици Српској сматра да је дјело довршено давањем лажног исказа у законом  прописаном  поступку. По њима, једно лице може бити више пута саслушано у поступку и при томе може мијењати свој исказ, али се као мјеродавно прихвата посљедње давање исказа (Бабић & Марковић, 2009, стр. 278). Међутим, када је неко лице дало лажни исказ који у току саслушања промијени, за постојање дјела није довољно утврдити да је оно о истом догађају дало два међусобно различита исказа који један другог исључују, већ је неопходно утврдити који је од тих исказа лажан.
Радња извршења давања лажног исказа вјештака довршена је оног момента када је завршен исказ вјештака у поступку. Уколико се налаз и мишљење доставља у писменој форми, дјело је довршено оног момента када се писмено достави органу у поступку. Вјештак свој исказ може мијењати док саслушање није довршено, а писмени налаз док не достави органу. Послије тога вјештак може свој исказ или писмени налаз и мишљење опозвати. 

Давање лажног исказа од тумача или преводиоца довршено је оног момента када је завршено тумачење или превођење. Послије завршеног саслушања (тумачења) или предатог превода исказ се не може мијењати, али се може опозвати. 

ПРОЦЕСНО СВОЈСТВО УЧЕСНИКА У ПОСТУПКУ КОЈИ СЕ МОГУ ПОЈАВИТИ КАО УЧИНИОЦИ КРИВИЧНОГ ДЈЕЛА
Учинилац кривичног дјела давање лажног исказа може бити свједок, вјештак, преводилац или тумач, односно странка која приликом извођења доказа саслушањем странака у судском или управном поступку дâ лажан исказ, а на њеном исказу буде заснована одлука донесена у том поступку. Дакле, под појмом учиниоца кривичног дјела подразумијева се лице које је предузело радњу извршења а има неко посебно својство (delicta propria) предвиђено у законском опису овог кривичног дјела. 
Свједок као учинилац кривичног дјела
Свједок може бити свако лице које је у стању да запази одређене  чињенице и да то искаже у судском или неком другом поступку. Дијете може бити свједок ако је у стању да уочи чињенице и да их саопшти у поступку. Због специфичности психо-физичког развоја дјеце ризик добијања неистинитих исказа је нешто већи него код одраслих, али због тога дјецу као свједоке не треба искључивати из доказног система, јер она могу бити драгоцјен извор сазнања на основу којих се омогућава откривање учинилаца кривичних дјела (Бркић, 2013, стр. 273). Лице које због физичких и психичких недостатака није способно да примијети одређену чињеницу не може се појавити као свједок у поступку. Свједок је дужан да говори истину, а на позив суда мора положити и заклетву. Исту дужност имају вјештаци, преводиоци и тумачи. Међутим, у поступцима се често појављују свједоци који својим исказом доводе у заблуду орган који води поступак, наводећи га да донесе одлуку која није у складу с материјалном истином. Стога се свједоци прије саслушања упозоравају на обавезу истинитог и потпуног свједочења, те да је лажно свједочење кривично дјело. Сврха оваквог упозорења је да се отклони могућност њиховог позивања на правну заблуду (Шкулић, 2007, стр. 1078). Контрадикторност у исказу саслушаних свједока не мора увијек да имплицира на неистинит исказ, јер нису сви контрадикторни искази лажни сами по себи. Постоје бројни фактори који могу да утичу на давање контрадикторних исказа као што су проблеми са памћењем, погрешна запажања, различити начини препричавања догађаја итд. (Бугарски, 2013, стр. 140).
Вјештак као учинилац кривичног дјела
Вјештак је процесно незаинтересовано лице које је позвано од суда или другог процесног органа да на основу свог стручног знања, спреме или вјештине утврди одређене чињенице или догађаје или да о томе изнесе своје мишљење, јер је за утврђивање догађаја и чињеница потребно стручно знање које прелази границе професионалне стручности судије, односно лица које води одговарајући поступак. 

Вјештачење обухвата двије радње: налаз вјештака (visum repertum) о утврђеним чињеницама битним за поступак и мишљење вјештака (parere) у коме је садржан стручни закључак о утврђеним чињеницама. Вјештачење претежно врши једно лице, али се у нарочито сложеним предметима оно може повјерити и стручним установама. За постојање кривичног дјела потребно је да је вјештак дао налаз и мишљење, само мишљење, или само налаз који објективно није истинит, јер није дат у складу с правилима струке, и да је при том био свјестан да његово вјештачење не одговара објективном стању ствари. Када вјештачење врши стручна установа, налаз и мишљење морају потписати сва лица која су вршила вјештачење како би се њихова кривична одговорност за давање лажног налаза индивидуализовала. Законом је регулисано да се вјештачење по правилу обавља у присуству органа који је вјештачење наредио. Међутим, у пракси се већина вјештачења обавља без присуства органа јер су, с једне стране, многа вјештачења веома сложена и захтијевају дуготрајнију анализу, док, с друге стране, присуство органа који не посједује специфична експертска знања не би било сврсисходно (Шкулић, 2007, стр. 446).  За разлику од исказа свједока који садржи више елемената репродукције прошлости и запамћеног, исказ вјештака садржи више елемената логичког и рационалног карактера.
Преводилац као учинилац кривичног дјела
Преводилац је лице које на захтјев суда или другог органа у законом одређеном поступку преводи садржину писмених изјава са страног језика на језик на коме се води поступак или обратно. Преводилац мора бити одређен и у случају када судија познаје језик са кога се има извршити превод, јер је садржину превода потребно предочити странкама и пружити им могућност да се изјасне о правилности превода. Процесна позиција преводиоца се разликује од позиције вјештака који суду или другом органу поступка даје свој налаз и мишљење о ономе што је предмет доказивања, док преводилац преводи ријечи једног језика на други, не дајући при томе своје мишљење о чињеницама које су предмет превођења (Грујић, 1978).
Тумач као учинилац кривичног дјела
Тумач представља лице које суду на његов захтјев преноси усмене и мимичке изјаве, а у ширем смислу и писмене изјаве када се појављује у улози преводиоца. Тумач не даје сопствено саопштење, већ усмено преноси садржину изјаве лица која се служе симболима, тј. мимиком, као што су глува, нијема, глувонијема лица (Кокољ & Јовашевић, 2011, стр. 406). Када се ради о глувом или нијемом учеснику поступка, превасходно се покушава успоставити с њим непосредна комуникација, а уколико то није могуће, ангажује се тумач, посредством кога се успоставља посредна комуникација. Постоји могућност да тумач и сам има потребу за ангажовањем тумача, што се може десити када тумач не зна језик на који би требало да се пренесе изјава глувонијемог, па то мора учинити преко другог тумача. Тумача поставља орган код кога тумачи, а тумач полаже заклетву да ће вјерно пренијети питања која се упућују учеснику поступка и изјаве које он буде давао.
Странка као учинилац кривичног дјела
За постоjaње кривичног дјела давање лажног исказа довољно је да је такав исказ дао свједок, вјештак, преводилац или тумач. Међутим, за постојање лажног исказа странке потребно је да је лажни исказ дат у судском или управном поступку, да је странка лажни исказ дала приликом извођења доказа саслушањем странака и да је на лажном исказу странке заснована одлука донесена у том поступку (Делић, 2002, стр. 91). Ова околност, која се састоји у доношењу одлуке надлежног органа која је заснована на лажном исказу, у контексту кривичног дјела давање лажног исказа по својој природи представља објективни услов инкриминације (Делић, 2002, стр. 92). Дакле, објективни услов инкриминације код овог кривичног дјела састоји се у дјелатности других лица, а не самог учиниоца кривичног дјела. Између овако одређеног објективног услова инкриминације и бића кривичног дјела узрочна веза је знатно удаљена због тога што остварење објективног услова инкриминације не зависи само од остварења бића кривичног дјела, већ и од тога да ли ће нека друга лица предузети одређене дјелатности или не. Остварење овог кривичног дјела појављује се само као један од услова за наступање објективног услова инкриминације, док непосредни узроци његовог наступања зависе од понашања других лица (Делић, 2002, стр. 95). Странка може бити свако лице које према закону даје исказ у оквиру извођења доказа саслушањем странака. Неке сличне радње које предузима странка не могу бити радња извршења овог облика дјела. Такав случај постоји када лице путем пуномоћника да писмени одговор на тужбу, а није саслушано као странка у парничном поступку (Стојановић & Перић, 2011, стр. 290). Својство странке има и законски заступник странке која нема парничну способност, као и лице које је по закону или правилима одређено да заступа правно лице (Закон о парничном поступку Републике Српске, 2013, чл. 165.).
Лажни исказ окривљеног. Давање лажног исказа окривљеног не може бити основ за његову кривичну одговорност јер то спада у његово право одбране, у ширем смислу, под условом да се давање лажног исказа ограничава на његову одбрану (Таховић, 1957, стр. 548). Лажни исказ окривљеног у кривичном поступку одређен је његовим процесним положајем и чињеницом да је његов исказ доказно средство. Неспорно је да окривљени у кривичном поступку најбоље зна догађај, али истовремено има интерес да се брани и да не изнесе истину. Једно од основних питања које се намеће у вези с правним положајем окривљеног у кривичном поступку је граница слободе одбране окривљеног. Наиме, овдје је неопходно заштитити право одбране окривљеног, на једној страни, а на другој, право других лица у поступку и ван њега. Окривљени даје изјаве како о својим радњама тако и о радњама других лица, што намеће питање одговорности за тако дате изјаве. У првом случају питање одбране окривљеног се не може оспоравати нити доводити у сумњу, јер је право окривљеног да се брани како зна и умије. Међутим, у другом случају ситуација је сложенија. Давањем лажног исказа окривљени може окривити себе, друго лице у том или другом поступку или лице ван поступка. Због специфичног положаја у коме се налази од њега се не тражи да исказује на своју штету, али се и не допушта да чини кривична дјела на штету других лица, јер право на одбрану не укључује право на вршење кривичних дјела (Делић, 2001).
 КРИВИЧНА ОДГОВОРНОСТ УЧИНИЛАЦА 
КРИВИЧНОГ ДЈЕЛА

У вријеме давања исказа учинилац кривичног дјела мора бити урачунљив и вин у односу на  извршено кривично дјело. Без урачунљивости нема виности, а без виности нема кривичне одговорности. Урачунљивост представља скуп интелектуалних и вољних елемената које чине лице способним да мисли, расуђује и одлучује о својим поступцима и да њима управља (Јоцић, 1980, стр. 32).
Битно смањена урачунљивост је смањена способност учиниоца кривичног дјела да схвати значај свог дјела и да управља својим поступцима. Она не представља прелазно стање између урачунљивости и неурачунљивости већ варијанту урачунљивости са смањеним интелектуалним и вољним могућностима учиниоца које доводе до смањења његове кривице (Бабић & Марковић, 2009, стр. 252) Отуда се битно смањена урачунљивост третира као факултативни основ за ублажавање казне, али не и као основ који искључује његову кривичну одговорност. 

Стање неурачунљивости у пракси ријетко се среће, те се полази од  претпоставке да је учинилац урачунљив. У случају сумње у погледу урачунљивости надлежни орган је дужан да утврди њено постојање или непостојање код учиниоца (Стојановић, 2011, стр. 157). Веома је мала могућност да лице које даје исказ буде неурачунљиво а да орган пред којим се води поступак то не примијети и да таквом лицу не одузме својство свједока, вјештака, преводиоца или тумача. Учинилац би био одговоран за давање лажног исказа и у неурачунљивом стању ако би се сам довео у неурачунљиво стање, иако је знао, односно био дужан да зна, да у таквом стању може извршити кривично дјело (actiones liberae in causa). Међутим, као што је већ истакнуто за постојање кривичне одговорности поред урачунљивости потребно је утврдити виност учиниоца односно његову кривицу. 
Виност се одређује као скуп психичких односа учиниоца према дјелу, при чему су свијест и воља основне компоненте виности. Свијест треба да обухвати све битне елементе бића кривичног дјела (радњу, посљедицу, узрочну везу и сл.), док вољни елемент претпоставља постојање одлуке учиниоца да предузме радњу којом ће се остварити кривично дјело (Стојановић, 2007, стр. 159). Код учиниоца кривичног дјела виност се мора у сваком конкретном случају утврдити.
Учинилац првог основног облика кривичног дјела давање лажног исказа кривично је одговоран уколико је поступио с умишљајем, било директним или евентуалним, приликом давања лажног исказа. Директни умишљај учиниоца се испољава у његовој свијести и вољи да исказује другачије од онога што му је познато као истинито. Он је свјестан и хоће да у свом исказу тврди неистину, или да пориче нешто што је истинито, или да прећуткује нешто што би у вршењу своје процесне дужности требало да изјави. Овај умишљај ће постојати и кад учинилац приказује нешто у што је сигуран да је несигурно (Срзентић & Лазаревић, 1995, стр. 753).
За одговорност учиниоца потребно је да је учинилац свјестан и да хоће да исказује нешто што је у супротности с његовим унутрашњим увјерењем, а то је противно стању у спољњем свијету, односно објективно је лажно. Учинилац мора бити свјестан да у одређеном својству и поступку даје лажни исказ. Како кривично дјело давања лажног исказа спада у дјелатносна, односно кривична дјела која немају посљедицу у ужем смислу ријечи, она су довршена самим окончањем радње извршења. Због тога умишљај учиниоца кривичног дјела давање лажног исказа не обухвата посљедицу, односно њихову узрочну везу. 
Давање лажног исказа може се извршити и са евентуалним умишљајем, који би постојао у случају да је учинилац свјестан да постоји могућност да је његов исказ објективно неистинит; дакле, он није сигуран у истинитост исказа, али пристаје да га изнесе као да је истинит.
Учинилац другог основног облика овог дјела је кривично одговоран уколико је приликом извођења доказа у судском или управном поступку имао свијест и вољу да у наведеним поступцима у својству странке дâ лажан исказ. Умишљај код овог облика кривичног дјела не обухвата свијест о посљедици и узрочном односу између радње извршења и посљедице јер се посљедица „исцрпљује“ у радњи извршења. Овај облик кривичног дјела обухвата и објективни услов инкриминације који је садржан у околности да је на лажном исказу странке заснована одлука надлежног органа. Законодавац код овог кривичног дјела као и код других дјелатносних кривичних дјела елементе бића кривичног дјела третира као правно забрањену материју и без наступања посљедице (Атанацковић, 1995).  Ако се у таквим случајевима законом предвиђа наступање неке посљедице, у конкретном случају доношење одлуке засноване на лажном исказу, таква се посљедица сматра објективним условом инкриминације а не саставним дијелом бића кривичног дјела (Атанацковић, 1995). Због тога није потрбно да та чињеница буде обухваћена виношћу учиниоца.

Давање лажног исказа у кривичном поступку је тежи или квалификовани облик кривичног дјела давање лажног исказа. Квалификаторну околност може да представља тежа посљедица која проистиче из основног облика, или нека нарочита околност која основном облику дјела даје тежи вид. У кривичноправној теорији је прихваћено схватање да се овај облик кривичног дјела појављује као квалификовани облик због тога што се лажни исказ даје у кривичном поступку као нарочитој околности која основном облику дјела даје отежавајући карактер. Наиме,  посљедице давања лажног исказа у кривичном поступку по правилу су много теже него у другим поступцима (осуда, ослобађање окривљеног...).  
Учинилац овог облика кривичног дјела одговоран је уколико је у кривичном поступку поступао са директним или евентуалним умишљајем и на тај начин дао лажни исказ. Умишљај обухвата свијест која се састоји у представи, односно могућности да се у својству свједока, вјештака, преводиоца или тумача даје лажан исказ у кривичном поступку и у хтијењу или пристајању да се такав исказ презентује. Давање лажног исказа у кривичном поступку, као нарочита околност, мора бити обухваћено умишљајем учиниоца сходно општим правилима о кривици  (Кривични закон Републике Српске, 2013, чл. 13.). Уколико ова околност није обухваћена умишљајем, учинилац ће одговарати за основни облик кривичног дјела.
Други квалификовани облик кривичног дјела давање лажног исказа  постоји када је из основног кривичног дјела произашла тежа посљедица. Законодавац је као квалификаторну околност означио наступање особито
 тешке посљедице за окривљеног. Под особито тешким посљедицама треба сматрати доношење правоснажне и извршне осуђујуће пресуде којом је изречена казна затвора (Стојановић & Перић, 2007, стр. 289). У случајевима када су кривична дјела квалификована тежом посљедицом строжа казна се може изрећи ако је тежа посљедица била обухваћена нехатом учиниоца (Кривични закон Републике Српске, 2013, чл. 17.). Уколико тежа посљедица не би наступила, учинилац би одговарао за основни облик кривичног дјела. У односу на тежу посљедицу може постојати и умишљај, с обзиром да тежа посљедица у овом случају не представља неко друго, засебно кривично дјело (Стојановић & Перић, 2011, стр. 291).
Блажи облик кривичног дјела давање лажног исказа састоји се у добровољном опозиву лажног исказа учиниоца прије него што се донесе коначна одлука. Овај облик кривичног дјела може се остварити само умишљајем. Битно је да из изјаве учиниоца дјела произлази свијест и воља да се опозове лажни исказ. Умишљај се испољава у свијести да већ постоји лажно дати исказ и да се он добровољно опозива прије него што је донесена коначна одлука. За свијест је битан мотив добровољности. Изјаву опозивања могу дати: свједок, вјештак, преводилац, тумач, те странка у парничном или управном поступку лично или путем заступника или пуномоћника. Елемент воље садржан  је у хтијењу добровољног опозива лажног исказа.
ЗАКЉУЧАК

 За постојање кривичног дјела давање лажног исказа потребно је да је лажни исказ објективно неистинит, јер исказ који одговара стварности не угрожава  правилно вођење и окончање поступка пред судом и другим државним органима.

 Субјективно лажан исказ који одговара стварности није правно релевантан, јер је заснован на субјективној лажи, односно он је објективно тачан исказ, па самим тим и не представља кривично дјело. Правно релевантан је само лажни исказ који је дат у одређеном поступку и у одговарајућој форми. 

Лажни исказ постоји не само кад је учинилац овог дјела о свим чињеницама и околностима говорио неистину него и онда када је у свом исказу само о неким релевантним чињеницама говорио неистину а о неким истину, односно кад је његов исказ дјелимично лажан.

Вршењем овог кривичног дјела онемогућује се заснивање судских одлука и одлука осталих државних органа на истинитим чињеницама, а то је битан услов за доношење правилних и законитих одлука. Интерес друштва је да појединци лојално учествују у законом прописаним поступцима, јер ако су искази лажни, судови и други државни органи су угрожени у својој функцији. 

Резиме
Давање лажног исказа је дјелатносно кривично дјело за чију довршеност је довољно предузимање радње извршења, будући да посљедица није обухваћена бићем овог кривичног  дјела.

Међутим, пошто ни једно кривично дјело не може постојти без остварења и субјективног елемента кривичног дјела, тако је и за постојање кривичног дјела давање лажног исказа потребно да процесни учесник у неком законом прописаном поступку умишљајно да лажни исказ који је објективно неистинит и супротан стварном стању у спољном свијету. Лаж која је у сагласности са стварношћу представља субјективну лаж која није правно релевантна.
Утврђивање лажног исказивања отежано је чињеницом да се оно односи на оно што припада унутрашњим психичким својствима учиниоца и што под његов појам потпада само оно што је битно за предмет доказивања, а то је увјек фактичко питање које се мора утврђивати за сваки поједини случај.
То значи да је за постојање радње извршења овог кривичног дјела, као објективног елемента неопходно утврдити умишљај учиниоца, као субјективни елемент који радњи даје кривичноправни карактер и одваја је од других поступања која нису кажњива нити забрањена. Због тога оправдање за инкриминисање кривичног дјела давање лажног исказа треба тражити у умишљајном поступању његових учинилаца.

Давање лажног исказа, у смислу овог  кривичног дјела, може постојати само ако се исказ да у управном, прекршајном, дисциплинском, кривичном или другом законом прописаном поступку и ако је исти дат од стране лица које у том поступку има процесно својство свједока, вјештака, преводиоца, тумача и странке. Дакле, за постојање овог кривичног дјела потребно је да лице које предузима радњу извршења има неко посебно својство (delicta propria), предвиђено у законском опису овог кривичног дјела.

Мишљења смо да за ово кривично дјело, с обзиром на степен друштвене опасности, није потребно пооштравање прописаних казни, већ је потребно учинити ефикаснијим гоњење учинилаца и њихово процесуирање у што већем броју, како би се подигао ниво правне свијести код грађана, и тиме допринијело доношењу правилних и законитих одлука заснованих на истинитим чињеницама. 

( Јован Благојевић, Висока пословно техничка школа у Добоју, Добој.

� Пресудом Окружног суда у Београду, број: Кж. 3285/04 од 30.12.2004. године утврђено је да је окривљени извршио кривично дјело давање лажног исказа због тога што је као странка у управном поступку приликом извођења доказа саслушања странака навео да је изгубио своју возачку дозволу и поднио захтјев за издавање нове дозволе на основу чега му је издат дупликат који је предао ради уписивања мјере забране управљања моторним возилима која му је била изреченa.Саобраћајној полицији приликом контроле показао је оригиналну возачку дозволу, а код себе је имао и дупликат дозволе. Пошто је утврђено да возачку дозволу није изгубио и да је, саслушан као странка, дао лажни исказ на основу кога је донијета одлука да му се изда дупликат возачке дозволе, извршио је кривично дјело давање лажног исказа.


� Наступање особито тешких посљедица за окривљеног предвиђено је у кривичним законима Републике Српске и Босне и Херцеговине док се у осталим кривичним законима користи израз нарочито тешке посљедице за окривљеног.





